| Clamator glandarius |
| --- |
|  |
| Estado de conservación |
| Pouco preocupante (LC)Pouco preocupante |
| Clasificación científica |
| 

|  |  |
| --- | --- |
| Reino: | Animalia |
| Filo: | Chordata |
| Clase: | Aves |
| Orde: | Cuculiformes |
| Familia: | Cuculidae |
| Xénero: | *Clamator* |
| Especie: | ***C. glandarius*** |

 |
| Nome binomial |
| *Clamator glandarius*(Linnaeus, 1758) |

O **cuco real** ou **cuco papudo** (***Clamator glandarius***) é unha especie de ave cuculiforme da familia Cuculidae que habita no sur de Europa e Oriente Próximo en verán e que pasa o inverno en África. Igual que o seu parente o cuco practica o parasitismo de posta nos niños de aves como as pegas e os estorniños. Non se coñecen subespecies.

Descrición
----------

Adulto.
Individuo novo en catividade.
O cuco real é lixeiramente máis grande que o cuco común, cunha lonxitude de 35 a 39 cm, aínda que parece moito máis grande polas súas anchas ás e a súa cola longa e estreita. Os adultos teñen as partes superiores de cor pardo escuro con moitas pintas brancas e co píleo gris, onde presenta un rechamante penacho eréctil. O seu pico anegrado é robusto e lixeiramente curvado cara a abaixo. As súas partes inferiores son principalmente brancas, aínda que a súa gorxa e parte superior do peito son de cor amarelado crema. Ambos os sexos teñen un aspecto similar. Os xuvenís teñen as partes superiores, incluído o píleo, anegradas en lugar de pardas, e segundo as idades carecen de penacho ou téñeno máis curto. O amarelo das súas partes inferiores é máis intenso e máis estendido que o dos adultos, e as súas plumas primarias son de cor castaño avermellado.

Taxonomía e etimoloxía
----------------------

Clasifícase na familia Cuculidae dentro da orde cuculiformes. Os cuculiformes son aves de tamaño mediano, con plumaxes discretas e longas colas que teñen patas con dedos zigodáctilos (dous dirixidos cara a adiante e dous cara a atrás). Os membros da familia Cuculidae adoitan caracterizarse por poñer os seus ovos nos niños doutras especies.

Describiuno cientificamente Carl von Linné en 1758 na décima edición da súa obra *Systema naturae*, co nome de *Cuculus glandarius*. En 1829 foi trasladado como especie tipo ao xénero *Clamator*, creado por Johann Jakob Kaup. É unha especie monotípica, é dicir, non se recoñecen subespecies diferenciadas.

O nome do seu xénero, *Clamator*, é a palabra latina que significa 'gritador'. O nome específico é tamén de etimoloxía latina, xa que *glandarius* procede da palabra *glans*, 'landra' e literalmente significa 'landreiro', aínda que era ese o termo do latín tardío usado para referirse ao gaio (que come landras), o cal ten un parecido superficial co cuco real.

Comportamento
-------------

É unha ave que vive en zonas arboradas abertas cálidas. Aliméntase de insectos, especialmente eirugas peludas que desagradan a moitas outras aves, arañas e pequenos réptiles.

### Reprodución

Ovo da especie da colección de ovos do Museo de Wiesbaden.
Ovo de *Clamator glandarius* (esquerda) comparado co de *Corvus cornix* (dereita).
A diferenza do cuco común, nin a femia nin os pitos de cuco real sacan do niño os ovos do hóspede cuxo niño parasitan, pero a miúdo algunhas das pegas novas morren pola falta de alimento que ocasiona a presenza da cría de cuco real. En compensación sábese que os pitos de cuco real segregan un cheiro que repele os depredadores que os axexan, e este repelente protexe tanto a eles coma os pitos do hóspede. Por exemplo, os pitos de corvo pequeno sobreviven máis se un pito de cuco real comparte o seu niño. As rapaces e os gatos depredan con menos frecuencia os niños con crías de cuco real. Pero os pitos de corvo pequeno benefícianse só se os depredadores son moi activos na zona e así se compensa a perda de alimento.

Notas
-----

1. ↑  "{{{taxon}}}". *Lista Vermella de especies ameazadas.* (en inglés). Unión Internacional para a Conservación da Natureza.
2. ↑  Clements, J. F. 2007. *The Clements Checklist of Birds of the World, 6th Edition*. Cornell University Press. Downloadable from Cornell Lab of Ornithology
3. ↑  Caroli Linnæi. *Systema naturæ per regna tria naturæ, secundum classses, ordines, genera, species, cum characteribus, differentiis, synonymis, locis* Editio decima reformata **1758**, Holmiæ, Impensis direct. Laurentii Salvii (Salvius publ.) p. 111.
4. ↑  Peterson, A. P. Zoonomen. Zoological Nomenclature Resource - Cuculiformes
5. ↑  Frank Gill y David Donsker. *Hoatzin, turacos & cuckoos Arquivado 15 de agosto de 2018 en Wayback Machine.*. IOC World Bird List versión 5.1.
6. ↑  Jobling, James A. (2010). *The Helm Dictionary of Scientific Bird Names. London: Christopher Helm. p. 110 y 173. ISBN 978-1-4081-2501-4.*
7. ↑  Great Spotted Cuckoo proved to protect invaded nests. Lne.es (2014-03-21). Consultado o 2014-05-06.
8. ↑  Smelly cuckoos protect hosts' chicks from predators. Newscientist.com (2014-03-20). Consultado el 2014-05-06.
9. ↑  The Stinky Way Cuckoo Birds Earn Their Keep. Livescience.com (2014-03-20). Consultado o 2014-05-06.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Cuco real Modificar a ligazón no Wikidata*** |

|  |  |
| --- | --- |
|  | Wikispecies posúe unha páxina sobre:  ***Cuco real*** |

### Ligazóns externas

* Javier Blasco-Zumeta & Gerd-Michael Heinze Identificación de sexos e idades en Aulared de Ibercaja.